Τρανς άνδρας

Τρανς άνδρας (στα ελληνικά διεμφυλικός) ονομάζεται ένα τρανς άτομο με ανδρική ταυτότητα φύλου στο οποίο αποδόθηκε το θηλυκό φύλο κατά την γέννηση. Πολλοί τρανς άνδρες βιώνουν δυσφορία φύλου, και για αυτό επιλέγουν να υποβληθούν σε ιατρική φυλομετάβαση, όπως η χειρουργική ή ορμονική, ή και τα δύο, για να αλλάξουν την εμφάνισή τους έτσι ώστε αυτή να ταιριάζει με την ταυτότητα φύλου τους.

Ο όρος τρανς άνδρας δεν αντιστοιχεί πάντοτε σε εκείνον του τρανσέξουαλ άνδρα. Το τρανς είναι ένας «όρος-ομπρέλα» που περιλαμβάνει διάφορους τύπους φυλοδιαφορετικών ανθρώπων (συμπεριλαμβανομένων των τρανσέξουαλ). Ο όρος τρανσέξουαλ αναφέρεται τυπικά σε τρανς άτομα που έχουν προβεί σε εγχείρηση επαναπροσδιορισμού φύλου, αν και σήμερα ο όρος θεωρείται κατά πολλούς ξεπερασμένος και υποτιμητικός.

Η βιβλιογραφία υποδεικνύει ότι οι περισσότεροι τρανς άνδρες αυτοπροσδιορίζονται ως ετεροφυλόφιλοι. Ωστόσο, οι τρανς άνδρες, όπως ακριβώς και οι cis άνδρες (όσοι δεν είναι τρανς), μπορούν να ταυτίζονται με οποιαδήποτε σεξουαλικότητα, δηλαδή να είναι ομοφυλόφιλοι  (γκέι), αμφιφυλόφιλοι (μπάι), πανσέξουαλ, ασέξουαλ κτλ. Κάποιοι τρανς άνδρες θεωρούν τους συμβατικούς όρους σεξουαλικού προσανατολισμού ανεπαρκείς και ακατάλληλους για αυτούς.

 Ανάγκες υγειονομικής περίθαλψης 

 Επιβεβαίωση φύλου 
Οι τρανς άνδρες συχνά παρουσιάζουν δυσφορία φύλου, η οποία προκαλείται από την αναντιστοιχία μεταξύ της ταυτότητας φύλου τους και του βιολογικού φύλου με το οποίο γεννήθηκαν. Για τον λόγο αυτό, οι περισσότεροι προβαίνουν (ή επιθυμούν να προβούν) σε ιατρικές μεθόδους φυλομετάβασης, οι οποίες οδηγούν σε μειωμένη δυσφορία φύλου και βελτιώσεις στην ψυχική υγεία.

 Αρρενοποιητική ορμονοθεραπεία 
Η ορμονοθεραπεία επιβεβαίωσης φύλου είναι ένα είδος ορμονοθεραπείας που έχει ως στόχο την ανάπτυξη των επιθυμητών δευτερευόντων σεξουαλικών χαρακτηριστικών σε ένα τρανς άτομο. Για τους τρανς άνδρες, αυτή η θεραπεία ονομάζεται αρρενοποιητική, και πραγματοποιείται μέσω της χορήγησης ανδρογόνων, όπως η τεστοστερόνη, καθώς και αντιοιστρογόνων. Κύρια αποτελέσματα της αρρενοποιητικής ορμονοθεραπείας είναι ανάπτυξη τριχοφυΐας στο πρόσωπο, οι αλλαγές στη φωνή, η ανακατανομή του υποδόριου λίπους του προσώπου και του σώματος, η αυξημένη μυϊκή μάζα, και η αυξημένη σωματική τριχοφυΐα.

 Εγχείρηση επαναπροσδιορισμού φύλου 
Η εγχείρηση επαναπροσδιορισμού φύλου αποτελεί επίσης σημαντικό κομμάτι της φυλομετάβασης πολλών τρανς ατόμων. Για τους τρανς άνδρες, περιλαμβάνει κυρίως μαστεκτομή, μετοϊδιοπλαστική, φαλλοπλαστική, και οσχεοπλαστική.

 Σεξουαλική και αναπαραγωγική υγεία 

 Διατήρηση γονιμότητας 
Η αρρενοποιητική ορμονοθεραπεία μπορεί να οδηγήσει σε αμηνόρροια, αν και η επίδραση αυτή συνήθως αναστρέφεται με την διακοπή της θεραπείας. Η εγχείρηση επαναπροσδιορισμού φύλου μπορεί επίσης να περιορίσει ή να εξαλείψει πλήρως την γονιμότητα. Λόγω αυτών των παραμέτρων, συνιστάται προτού ένα τρανς άτομο προβεί σε ιατρική φυλομετάβαση να θεωρήσει μεθόδους διατήρησης γονιμότητας. Για τους τρανς άνδρες, τέτοιοι μέθοδοι περιλαμβάνουν κρυοσυντήρηση ωαρίων, κρυοσυντήρηση εμβρύων, και κρυοσυντήρηση ιστού ωοθηκών.

 Εγκυμοσύνη 
Οι τρανς άνδρες με λειτουργικές μήτρες μπορούν να μείνουν έγκυοι ακόμα και αν δεν έχουν πλέον περιόδους λόγω της ορμονοθεραπείας. Οι τρανς άνδρες που βιώνουν εγκυμοσύνη συνήθως αντιμετωπίζουν αυξημένο κοινωνικό στίγμα, και η ίδια η εγκυμοσύνη μπορεί να επιδεινώσει την δυσφορία φύλου, καθιστώντας συχνά αναγκαία την ψυχολογική υποστήριξη ή την αντισύλληψη. H λήψη τεστοστερόνης θα πρέπει να διακόπτεται κατά την διάρκεια της σύλληψης και της εγκυμοσύνης, καθώς υψηλά επίπεδα τεστοστερόνης κατά την εγκυμοσύνη μπορεί να προκαλέσουν εμβρυϊκές ανωμαλίες.

 Διάκριση 
Οι τρανς άνδρες, όπως όλα τα φυλοδιαφορετικά άτομα, συχνά αντιμετωπίζουν σημαντικές διακρίσεις και κοινωνικό στίγμα λόγω της ταυτότητας τους, φαινόμενο κοινώς γνωστό ως τρανσφοβία. Πιο συγκεκριμένα, τα τρανς άτομα διατρέχουν αυξημένο κίνδυνο βίας (συμπεριλαμβανομένης της σεξουαλικής βίας), κακοποίησης, και εγκλημάτων μίσους από ότι τα cisgender άτομα, με πάνω από τα μισά να αναφέρουν τουλάχιστον ένα περιστατικό βίας κάποιου είδους. Τα ποσοστά ενδοοικογενειακής βίας και σχολικού εκφοβισμού για τους τρανς νέους είναι επίσης αυξημένα, ενώ διακρίσεις συχνά εκδηλώνονται και στην απασχόληση ή στον τομέα της υγείας. Τα τρανς άτομα συχνά παρουσιάζουν σημαντικά αυξημένα ποσοστά αυτοκτονικού ιδεασμού λόγω των διακρίσεων που βιώνουν.

 Δείτε επίσης 

 Τρανς γυναίκα
 Φυλομετάβαση
 Τρανσφοβία

Παραπομπές

Κατηγορία:Άνδρες
Κατηγορία:Transgender
Κατηγορία:Όροι για άνδρες